### Beslutning

Freja Eriksen med bemærkning, at byrådet i sit møde den 15. december 2021 har vedtaget Magistratens foranstående indstilling af 29. november 2021 samt ændringsforslaget fra Socialdemokratiets byrådsgruppe.

Enhedslisten de Rød-Grønnes byrådsgruppes ændringsforslag vil blive inddraget i Klima- og bæredygtighedsudvalgets videre arbejde med udarbejdelse af deres kommissorium.

### Resumé

Det følger af konstitueringen af de nye byråd, at der nedsættes et midlertidigt opgaveudvalg efter styrelseslovens § 17, stk. 4.

Opgaveudvalget får navnet ”Klima- og Bæredygtighedsudvalget”, og det skal arbejde med energi, mobilitet, byggeri og cirkulær omstilling.

Udvalget nedsættes for fire år fra 1. januar 2022 til 31. december 2025. I denne periode arbejder Klima- og Bæredygtighedsudvalget med de opgaver, som byrådet stiller inden for energi, mobilitet, byggeri og cirkulær omstilling.

Lokale, nationale og globale visioner, mål og anbefalinger danner bagtæppet for § 17, stk. 4-udvalgets arbejde om klima og bæredygtighed.

### Indstilling

Det indstilles:

At 1) Der nedsættes et opgaveudvalg efter styrelseslovens § 17, stk. 4 som fortsat skal arbejde med energi, mobilitet, byggeri og cirkulær omstilling i fire år fra 1. januar 2022 til 31. december 2025.

At 2) Klima- og Bæredygtighedsudvalget udarbejder i samarbejde med MTM og BA et kommissorium for udvalgets arbejde, som fremsendes til byrådets godkendelse. Kommissoriet indeholder en prioritering af udvalgets aktiviteter og indsatser indenfor følgende temaer:

* a. **Carbon Capture.** Målet om CO2-neutralitet nås ikke uden at der også findes modeller for CO2-fangst. Der ligger et stort potentiale i at bane vejen for bæredygtige udviklingsfællesskaber omkring EnergiPark Studstrup, som kan udfylde ambitionerne, når [adresse] lukker ned i 2030. Klima- og Bæredygtighedsudvalget får opgave at sætte retning og skabe de idémæssige rammer for EnergiPark Studstrup gennem inddragelse af borgere, virksomheder mv. I den sammenhæng får udvalget ansvaret for at undersøge fremtidige teknologier inden for vedvarende energi – og komme med anbefalinger til, hvordan de evt. kan afprøves i [adresse].
* b. **Mobilitet.** Klima- og Bæredygtighedsudvalget skal fremlægge scenarier for en bæredygtig, sikker og mere klimabevidst mobilitet i [adresse] midtby samt en omlægning af transporten i en mere bæredygtig retning i hele kommunen – og for den transport af personer og varer, som krydser kommunegrænsen. Udvalget skal som en del heraf komme med forslag til konkrete løsninger på, hvordan man kan flytte mere persontransport fra fossildrevne, individuelle mobilitetsløsninger til kollektiv trafik.
* c.  **Bæredygtigt byggeri og bosætning**. Befolkningstallet forventes at stige hvert år i [adresse]. Der fødes flere børn, og vi bliver ældre. Samtidig flytter mange nye borgere til byen for at arbejde og studere. Byggeri af nye boliger – og udvikling af nye bæredygtige boformer er et vigtigt element i ambitionen om at nå klimamålsætningen. Det gælder både bosætningen indenfor ringvejen og i oplandet, ligesom det gælder både ejerboliger, lejeboliger og den almennyttige sektor. Klima- og Bæredygtighedsudvalget får til opgave at komme med indspark til relevante greb og inspiration til udvikling af dette område.
* d. **Cirkulær omstilling**. Det er afgørende for den grønne omstilling og målet om klimaneutralitet, at der udvikles nye forretningsmodeller, systemer og adfærdsmodeller, der bidrager til en cirkulær økonomi.

At 3) Klima- og Bæredygtighedsudvalget sammensættes af fire byrådspolitikere, herunder en formand og en næstformand, og op til fem eksterne medlemmer, der udpeges af byrådet efter indstilling fra Udvalg til besættelse af udvalg. De eksterne medlemmer rekrutteres således, at udvalget samlet set dækker viden og kompetencer indenfor energi, mobilitet, byggeri og cirkulær omstilling.

At 4) Udvalgets formand modtager udvalgsformandsvederlag svarende til styrelsesvedtægtens § 14, stk. 2.

At 5) Udvalgets øvrige politiske medlemmer modtager vederlag som medlemmer af de faste udvalg på niveau med et medlem af eksempelvis Kulturudvalget.

At 6) Udvalgets eksterne medlemmer modtager mødediæter på 440 kr. pr. møde (2022-niveau).

At 7) Klima- og Bæredygtighedsudvalget sekretariatsbetjenes af Rådmandssekretariatet i Teknik og Miljø indenfor eksisterende budget.

### Sagens forløb

29-11-2021 Magistraten
Fremsendes til [adresse] Byråd med bemærkning, at Magistraten i mødet den 29. november 2021 anbefaler, at byrådet tiltræder Borgmesterens Afdelings indstilling af 26. november 2021.

Magistraten understregede behovet for at bruge tid på kommissoriet og for at aktiviteterne i udvalget bliver konkrete og handlingsorienterede.

Pernille Schmidt og Sille Steffensen var forhindret i at deltage i sagens behandling.

 15-12-2021 [adresse]

Freja Eriksen med bemærkning, at byrådet i sit møde den 15. december 2021 har vedtaget Magistratens foranstående indstilling af 29. november 2021 samt ændringsforslaget fra Socialdemokratiets byrådsgruppe.

Enhedslisten de Rød-Grønnes byrådsgruppes ændringsforslag vil blive inddraget i Klima- og bæredygtighedsudvalgets videre arbejde med udarbejdelse af deres kommissorium.